《南卒》
宋代·孔平仲

坐食者南卒，骄与子弟俱。负甲则俯偻，荷戈不能趋。

嘈然金鼓则，气骇失所图。固无一技良，徒有七尺躯。

吾闻孙子教，弱女成武夫。吾欲练汝辈，使之虓虎如。

奈何天子诏，苦禁蓄兵书。军旅非素习，壮士心踟蹰。

群蛮屡骚动，主将复左除。有急何以报，思之可惊吁。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。